РЕПУБЛИКА СРБИЈА

НАРОДНА СКУПШТИНА

Одбор за здравље и породицу

18 Број: 06-2/161-22

7. новембар 2022. године

Б е о г р а д

ЗАПИСНИК

ДРУГЕ СЕДНИЦЕ ОДБОРАЗА ЗДРАВЉЕ И ПОРОДИЦУ

 ОДРЖАНЕ 6. НОВЕМБРА 2022. ГОДИНЕ

Седница је почела у 12,00 часова.

 Седници је председавао доц. др прим. Дарко Лакетић, председник Одбора, који је образложио да је седницу сазвао у краћем року од прописаног из разлога који су садржани у члану 173. Пословника Народне скупштине, односно да одбор који предлог буџета разматра у складу са својим делокругом, извештај о томе доставља одбору надлежном за финансије, који седницу одржава истог дана у 17 часова.

Седници су присуствовали чланови Одбора: Јана Матеовић, др Нада Мацура, проф. др Зоран Радојичић, др Марко Богдановић, проф. др Владимир Ђукић, Марија Војиновић, др сци. мед. Санда Рашковић Ивић, др Зоран Зечевић, Загорка Алексић, др Муамер Бачевац и Бошко Обрадовић.

Седници Одбора су присуствовали заменици чланова Одбора: Дубравка Филиповски и Славиша Булатовић.

Седници нису присуствовали чланови Одбора: Ђорђо Ђорђић и Селма Кучевић, као ни њихови заменици.

Седници Одбора присуствовали су представници Министарства здравља: Наташа Гудовић, секретар Министарства, Снежана Симић, начелник Одељења за финансијске послове и Сања Томић Михајловић, руководилац Групе за финансијско планирање и припрему буџета; представници Министарства финансија: Оливера Ружић Попарић и Драгана Нешић, виши саветници у Сектору буџета; представници Републичког фонда за здравствено осигурање: Сања Радојевић Шкодрић, директор РФЗО-а и Светлана Тадин, директор Сектора за економске послове РФЗО-а.

 На предлог председавајућег Одбора, једногласно, усвојен је следећи:

Д н е в н и р е д

1. Разматрање Предлога закона о изменама и допунама Закона о буџету Републике Србије за 2022. годину, Раздео 27 - Министарство здравља, са Предлогом одлуке о давању сагласности на Одлуку о изменама Финансијског плана Републичког фонда за здравствено осигурање за 2022. годину, који је поднела Влада, у начелу.

 Пре преласка на разматрање утврђеног дневног реда, усвојен је, без примедаба, Записник прве седнице Одбора, која је одржана 5.септембра 2022. године.

 Бошко Обрадовић је сугерисао да овај одбор треба да разматра и друге делове ребаланса буџета и то оне који се тичу породичне и социјалне политике, јер је и то у надлежности Одбора за здравље и породицу.

Председник Одбора др Дарко Лакетић је одговорио да Одбор сагласно члану 173. Пословника Народне скупштине, разматра раздео 27. Предлога закона, који је у делокругу овог одбора, а да социјалну заштиту прате други одбори за рад и права детета.

 **Прва тачка дневног реда:** Разматрање Предлога закона о изменама и допунама Закона о буџету Републике Србије за 2022. годину, Раздео 27 - Министарство здравља, са Предлогом одлуке о давању сагласности на Одлуку о изменама Финансијског плана Републичког фонда за здравствено осигурање за 2022. годину.

 Председник Одбора др Дарко Лакетић, сагласно члану 79. Пословника Народне скупштине, прво је дао реч представницима предлагача акта.

Наташа Гудовић, секретар Министарства здравља, навела је да су ребалансом буџета за 2022. годину, средства за Раздео 27 - Министарство здравља увећана за 9.595.72.000 динара. Наиме, Законом о буџету Републике Србије за 2022. годину, за Раздео 27 - Министарство здравља, предвиђено је 34.732.172.000 динара, док је овим ребалансом, за исти раздео, намењен износ од 44.327.244.000 динара. Предвиђени износ укључује и Управу за биомедицу, која се налази у оквиру Министарства здравља. С тим у вези, за Министарство здравља, ребалансом буџета предвиђено је 44.306.542.000 динара, док су Управи за биомедицину, средства увећана за 3.434.000 динара и износе 20.702.000 динара. Додала је да се Министарство здравља финансира кроз шест програма.

Сања Томић Михајловић, руководилац Групе за финансијско планирање и припрему буџета у Министарству здравља, изнела је детаљнију прерасподелу средстава и навела да су предложеним ребалансом буџета средстава највише увећана на Програму 1808, који се односи на подршку остварењу права из обавезног здравственог осигурања и износе 21.540.136.000 динара. Тим програмом обухваћени су трансфери РФЗО-а, који износе око 13 милијарди динара, као и Пројекат превенције и ублажавања последица насталих услед болести Ковид-19 изазване вирусом SARS-CoV-2. Трансфери РФЗО-у садрже четири програмске активности: здравствену заштита лица која се сматрају осигураницима по члану 16. став 1. Закона о здравственом осигурању, накнаду зараде у случају привремене спречености за рад због болести или компликација у вези са одржавањем трудноће, здравствену заштиту осигураних лица оболелих од ретких болести и подршку активностима Банке репродуктивних ћелија. Средства намењена за здравствену заштиту осигураних лица оболелих од ретких болести увећана су за 600 милиона динара и износе 4.300.000.000 динара. Највеће повећање средстава је у оквиру Пројекта превенције и ублажавања последица насталих услед болести Ковид-19 изазване вирусом SARS-CoV-2, за 7 око милијарди динара. У оквиру Програма 1803 - Развој квалитета и доступности здравствене заштите, највише средства намењено је за Пројекат - Хитан одговор Републике Србије на COVID-19, који финансира Међународна банка за обнову и развој. За Пројекат - Здравствена заштита лица на издржавању казне затвора и пружања хитне медицинске помоћи особама непознатог пребивалишта и другим лицима која ово право не остварују на другачији начин, средства су увећана за 100 милиона динара. За Пројекат - Извршавање мера безбедности обавезног психијатријског лечења и чувања у здравственој установи, обавезног лечења алкохоличара и зависника од дрога, средства су уваћана за 50 милиона динара. За Пројекат - Подршка пружања здравствене заштите мигрантима, износ је виши за 74 милиона динара. За неке програмске активности у оквиру Програма 1803, средства су умањена, и то за: Лечење обољења, стања и повреда које се не могу успешно лечити у Републици Србији; Успостављање Националног програма за пресађивање људских органа у Републици Србији; Трећи Програм ЕУ у области здравља 2014-2020, као и за Пројекат ИПА 2018 - Подршка унапређењу квалитета релавантних институција у ''SoHo'' систему. Затим, у оквиру Програма 1807 - Развој инфраструктуре здравствених установа, средства су највише увећана за Пројекат - Реконструкција Универзитетског клиничког центра Србије. Такође, средства су увећана у оквиру Програма 1802 - Превентивна здравствена заштиту и намењена су активностима удружења грађана у области превенције и контроле ХИВ инфекције.

Оливера Ружић Попарић, виши саветник у Сектору буџета Министарства финансија, истакла је да је буџет за 2022. годину планиран у околностима постепеног изласка из здравствене и економске кризе, изазване пандемијом корона вируса, уз напомену да је основни циљ овог ребаланса буџета прилагођавање новонасталим негативним глобалним економским токовима, односно последњих неколико деценија незабележеном светском енергетском кризом и последично знатно већим растом цена. У том контексту, сматра да је доста средстава опредељено за Министарство здравља и Финансијски план РФЗО-а.

Светлана Тадин, директор Сектора за економске послове РФЗО-а, као разлог доношења Одлуке о изменама Финансијског плана Републичког фонда за здравствено осигурање за 2022. годину, навела је то што су пројектовани издаци и расходи, које РФЗО треба да изврши у 2022. години, у складу са роковима доспећа, значајно већи од планираних. Изменом овог плана на одређеним позицијама, укупно планирани приходи и расходи РФЗО-а за 2022. годину износе 428.900.000 динара. Приходе и примања у ребалансу Финансијског плана чине: доприноси за здравствено осигурање, трансфери од буџета, трансфери од организација за обавезно социјално осигурање, други приходи и остали приходи и примања. Доприноси за здравствено осигурање планирани су у већем износу од 6.100.000 динара и у ребалансу износе укупно 264.100.000 динара, односно већи су за 2,36%. Трансфери од буџета су увећани укупно за 17.000.000 динара и у ребалансу износе 90.600.000 динара, односно већи су за 23,10%. Трансфери од организација за обавезно социјално осигурање умањени су 200.000 динара, односно мањи су за 0.31%. Други приходи су умањени за 1.100.000 динара, односно за 12,28%. Остали проходи и примања су планирани на истом нивоу, у износу од 1.190.540 динара.

У дискусији су, поводом ове тачке дневног реда, учествовавали народни посланици: др Зоран Зечевић, Бошко Обрадовић, др сци. мед. Санда Рашковић Ивић и др Дарко Лакетић.

 Др Зоран Зечевић напоменуо је да ће његова дискусија бити добронамерна, с обзиром на то да је у здравству провео 40 година живот, те да осим улагања у објекте и опрему, за то време није доживео друге бољитке у здравству. Сугерисао је да Одбор убудуће детаљније припреми материјал у вези са овом темом, како би се знало мишљење и став Одбора. Критички се осврнуо на потрошњу буџетског новца у здравству, имајући у виду, како је навео, да се једна четвртина укупног буџета Републике Србије определи за здравствени систем, кроз РФЗО и Министарство здравља и изнео став да се за овај новац може урадити много више. Износ од 49.992.000 динара, који се налази у оквиру програмске активности - Надзор здравствених установа, а намењен је за плате, додатке и накнаде запослених (зараде), оценио је као јако мали, док је у оквиру исте програмске активности за награде запосленима и остале посебне расходе опредељено 49.182.000 динара, те је затражио објашњење за овакву расподелу средстава. Затим, у оквиру програмске активности - Сектор за санитарни надзор, за услуге по уговору се издваја 28.050.000 динара, а за награде за запослене у истом програму 15.000.000 динара. У оквиру програмске активности – Администрација и управљање, за плате, додатке и накнаде запослених (зараде) издваја се 50.803.000 динара; за услуге по уговору 35.900.000 динара, док се за материјал, у оквиру исте програмске активности, издваја 27.400.000 динара. Такође, у оквиру програмске активности – Унапређење доступности здравствене заштите ромској популацији, за дотације невладиним организацијама опредељено је 10.000.000 динара. У оквиру програмске активности – Подршка активностима удружења грађана у области превенције и контроле ХИВ инфекције, за услуге по уговору издваја се 35.198.000 динара, за материјал 24.889.000 динара, за остале дотације и трансфере 13.129.000 динара и за дотације невладиним организацијама 57.028.000 динара. Затражио је да се све ове ставке разјасне, укључујући и програмску активност –Хитан одговор Републике Србије на КОВИД-19. Нагласио је да Републички фонд за здравствено осигурање финансира здравствене установе у Србији које не воде материјално књиговодство, због чега не постоји увид у трошење тих средстава. С тим у вези, указао је на одређене малверзације у Здравственом центру Аранђеловац и позвао да се ови и слични наводи испитају и од стране јавног тужилаштва.

Бошко Обрадовић је изразио негодовање због одржавања седнице одбора у недељу, те да се стиче утисак да се предложени ребаланс доноси мимо јавности и медија. Сагласан је у свему са претходним дискутантом и такође захтева објашњења у вези са расподелом буџетских средстава, те је с тим у вези подсетио и на изјаву председника државе да у нашем здравству кроз корупцију и ненаменско трошење средстава нестају милијарде евра. Осврнуо се на образложење овог акта, којим је наведено да се ребаланс буџета доноси по хитном поступку ради спречавања штете која може настати по државне органе и организације, те представнике оба министарства питао колика је штета нанета нашем здравству у претходних шест месеци и да ли ће неко за то да одговара. Нагласио је да није оправдано да се предложени ребаланс припрема шест месеци, а да се народним посланицима оставе само три дана за припрему амандмана и озбиљну критику овог акта. Занима га зашто у свим деловима овог ребаланса буџета, не само у разделу за здравство, постоји програмска активност – Хитан одговор Републике Србије на КОВИД-19, будући да корона више није у тој мери присутна, те да ли се иза те формулације програма крије можда „прање новца“ или нека друга намера. Подвукао је да подржава повећање укупног буџета за здравство, али и да има сумњу у расподелу тог буџета. Наиме, занима га зашто овим ребалансом није предвиђено увећање плата здравственим радницима, како лекари не би радили у оба сектора здравства, односно спречио се одлазак лекара у приватни сектор и ван Србије. Као две најспорније ставке у овом ребалансу буџета навео је предложено смањење средстава на Програму 1809 – Превенција и контрола водећих хроничних незаразних обољења, за око девет милиона динара, као и нејасан разлог увећања средстава Управи за биомедицину, односно давања приоритета том делу здравства у односу на лечење хроничних болести грађана Србије. Покренуо је и питање изабраног лекара односно породичног лекара, које би, по његовом мишљењу требало да буду кључна тачка реформе српског здравства, као и да се не улаже довољно у превентивну здравствену заштиту. Указао је на огромне проблеме са чекањем пацијената на дијагностичке поступке и операције; на проблеме са одливом здравствених радника у приватни сектор и у иностранство; на појаву криминала и корупције у здравству, чиме треба да се позабави надлежно тужилаштво и полиција, али и овај одбор. Изразио је сумњу у пројекте са тзв. савременим биомедицинским технологијама, као и у то што Србија у вези са тим има приоритет у односу на друге европске земље, те га занима шта се налази иза тог експериментисања са биотехнологијама, вакцинама и сличним, а све у форми надзора над становништвом. Упитао је да ли је Србија можда експериментално подручје за скупљање генских података у сврхе одређене генске анализе, те да ли због тога увећавају средства Управи за биомедицину. Нагласио је да гаји озбиљну сумњу у савремену биомедицину и биотехнологију, као и да у име свих родитеља, али и политичке опције којој припада, тражи одговоре на ова питања, а пре свега из угла етичких, верских и родитељских права. Изнео је став да поменута експериментисања не треба да буду тема српског здравства, да наша држава не треба да предњачи у овоме, већ да треба све то да сагледати са аспекта Уставом гарантованих права грађана.

Др сци. мед. Санда Рашковић Ивић је похвалила рад свих оних који су у министарству радили на предложеном акту, уз напомену да уважава изнете примедбе на предложени ребаланс буџета. Дели мишљење да се много новца даје за услуге по уговору и за невладине организације које се баве превенцијом ХИВ-а. Најавила је да ће поднети амандман, којим ће интервенисати да се део новца са поменутих економских класификација определи за програм - Омасовљавање добровољног давалаштва крви, будући да наша држава има проблем са мањком крви односно добровољних давалаца крви. Предлаже да се измени формулација програмске активности ''Хитан одговор Републике Србије на КОВИД-19'', јер тај термин иде уз појаву ковида од 2020. године. Похвалила је ребалансом предложено увећање средстава за лечење ретких болести, али је изразила незадовољство предложеним умањењем средстава за хроничне незаразне болести, имајући у виду да у нашој земљи постоји права епидемија карцинома и да има много случајева цереброваскуларних инсулта, инфаркта миокарда, депресија, параноидних реакција у друштву које резултирају и крвним деликтима, као и суицида. Предложила је да овај одбор иницира јавно слушање на тему рада Управе за биомедицину, како би се активности ове управе приближиле грађанима и развејале сумње које постоје у вези са тим.

Председник Одбора др Дарко Лакетић je поводом примедбе на рад одбора недељом, поново указао на члан 173. Пословника Народне скупштине, а поводом претходне дискусије у којој је речено да се у здравство претходних година ништа значајно није улагало осим у објекте и опрему, истакао је да здравство почива на три стуба, и то: објекти, опрема и кадрови. Нагласио је да у историји ове земље није било више улагања у грађевински сегмент здравствених установа, као што је то последњих година. С тим у вези, навео је да су завршена два клиничка центра, да се много улаже у болнице, као и то да се врши занављање здравствених установа најсавремнијом опремом, те да први пут Србија има гама нож због чега се пацијенти више не упућују у Турску, што је био велики издатак за наше здравство. Затим, на годишњем нивоу, у више циклуса, врши се пријем најбољих студената у стални радни однос, као и најбољих ученика виших и средњих медицинских школа, чиме се ствара предуслов за адекватно спровођење здравствене заштите и јача поверење грађана у здравствени систем. Апострофирао је и похвалио улагање у иновативне лекове, као и улагање у плате здравствених радника, уз напомену да није истина да плате здравственим радницима нису повећане. Имајући у виду целокупну ситуацију у свету и повећање цена не само основних животних намирница, већ и лекова, разуме аспект повећања тог раздела. Додао је да ковид криза још увек траје и да су последице короне веома присутне, посебно менталне, те да се још увек не зна какви ће бити кумулативни ефекти ковида, као ни последице које ће прележани ковид оставити на сваког појединца, на буџет РФЗО-а и здравствени систем.

Др Зоран Зечевић је изнео да је прекршен члан 104. Пословника Народне скупштине и да је погрешно протумачено његово излагање. С тим у вези, нагласио је да никад није био против улагања у здравство, али да јесте против ненаменског трошења новца и тога да половина средстава намењених здравственим установама „заврши“ у приватним апотекама. Такође, навео је и да се опрема за медицинске установе, чији је власник држава, плаћа два до три пута скупље него када је набавља власник приватне здравствене установе. Додао је да за ове тврдње има доказе, и да су то подаци и за тужилаштво.

Председник Одбора др Дарко Лакетић, упутио је члана Одбора да све доказе однесе у тужилаштво и да овај одбор није надлежан да се тиме бави.

Бошко Обрадовић додао је да подржава идеју да Одбор иницира јавно слушање на тему рада Управе за биомедицину, јер би се на тај начин разјасниле бројне недоумице које постоје у јавности поводом рада ове управе. Подвукао је да никад није против улагања у здравство, те да посебно подржава улагања у кадрове и плате здравствених радника, уместо у нове националне фудбалске стадионе, јер је од стадиона приоритетније задржавање здравствених радника у државном здравству и Србији. Подржава улагање у опрему и болнице, али сумња да ту постоји озбиљан криминал и корупција, имајући у виду да су цене квадрата здравствених установа преплаћене у односу на цене квадрата нових болница у окружењу и у Европи, и пита где и коме иде тај вишак новца. С тим у вези, поменуо је наводе Државне ревизорске институције да Универзитетски клинички центар Србије нема успостављену тачну евиденцију нове набављене опреме у вредности од 100 милиона евра. Занима га где је тај новац, те је упитао да ли неко о државном трошку користи ту опрему у приватном сектору. Навео је да то јесте тема не само за тужилаштво, већ и за овај одбор, јер ако се уштеди новац за ненаменско трошење, биће много више средстава за наменско трошење и пре свега за лечење грађана Србије.

Снежана Симић, начелник Одељења за финансијске послове у Министарству здравља, за економску класификацију - награда запосленима и остали посебни расходи, која се налази у оквиру програмских активности - Надзор здравствених установа и Санитарни надзор, навела је да се ове награде односе на накнаде члановима и испитивачима стручних комисија за полагање државног испита за здравствене раднике и здравствене сараднике, докторе медицине, стоматологе, фармацеуте, а од пре две године и за медицинске сестре и техничаре са целе територије Републике Србије. Према Закону о заштити становништва од заразних болести, односно Правилнику донетом сагласно том закону, обавеза Министарства здравља је да у оквиру области санитарног надзора формира комисију која ће вршити обуку и испитивање, тј. проверу знања о личној хигијени и намирницама опште употребе запослених у субјектима где се долази у додир са храном, као што су у дечији вртићи и друге установе. Поводом термина у економској класификацији „награде“, слаже се да звучи збуњујуће, уз напомену да је претходних година планирано пребацивање ове класификације на део која се односи на стручне услуге, али добијене су књиговодствене примедбе да се стручне услуге могу односити само на лица ангажована изван Министарства здравља. Поводом класификације -Услуге по уговору, која се односи на уговоре о привременим и повременим пословима и уговоре о делу, изразила је слагање са ставом да то треба преиспитати. За пројекат -Подршка активностима удружења грађана у области превенције и контроле ХИВ инфекције, навела је да се финансира из донаторских средстава Глобал фонда за борбу против АИДС-а, туберкулозе и маларије, са којим Србија има потписан споразум о сарадњи, уз напомену да донатор одређује намену потрошње тих средстава, као и да постоји списак тих удружења, који се ангажују путем јавног конкурса. Пројекат Хитан одговор Републике Србије на Ковид – 19 се финансира из кредита Међународне банке за обнову и развој, на основу споразума који је потписан 2021. године и који траје до краја августа 2023. године, са циљем да подржи здравствени систем у тренутку епидемије, када је и добио префикс ''хитан'', што сада можда и није прикладан назив. Истакла је да се у оквиру овог пројекта набављала различита медицинска опрема, као што су возила хитне медицинске помоћи (преко 100 возила), ЦТ скенери, мобилни рендген апарати и слично, што сада доспева на плаћање, те су се из тог разлога средства за овај пројекат морала повећати. Програмска активност - Превенција и ублажавање последица насталих услед болести Ковид -19, изазван вирусом SARS-KoV-2, која се налази у оквиру Програма - Подршка остварењу права из обавезног здравственог осигурања, налази се и у многим другим министарствима, а обухвата трансфер РФЗО, између осталог, за исплату награде запосленима у здравственим установама у Републици Србији у износу од 10 хиљада динара. Класификација – Материјал односи се на извршавање обавезе набавка вакцина, за које су уговори одавно потписани и чија наплата траје до краја ове године, због чега су и средства увећана. Затим, средства за програм- Превенција и контрола водећих хроничних незарзаних обољења су смањена јер су у оквиру овог програма била предвиђена два пројекта, од којих се први односи на активности и подршку здравственим установама за онколошку здравствену заштиту, а други на кардиолошку здравствену заштиту. За ове пројекте је два пута био расписан јавни позив, на које се нико од здравствених установа није јавио, што је разлог умањења и прерасподеле средстава са ове на друге позиције где је то било потребно. Додала је да су буџетска средства Управе за биомедицину повећана због увећања плата запослених у овој управи.

Наташа Гудовић, секретар Министарстваздравља, ради појашњења повећања средстава Управи забиомедину, навела је да ова управа обухвата област трансплантације, трансфузије и биомедински потпомогнутог лечења, као и то да Европска комисија непрестано указује нашој држави на неопходност јачања капацитета ове управе. Иначе, у ово управи је запослен мали број људи, десетак њих, те све пратеће административне послове обавља општи део Министарства здравља, како би се и на тај начин уштедело.

Сања Радојевић Шкодрић, директор Републичког фонда за здравствено осигурање, истакла је да око 60 % републичког буџета одлази на плате, прековремени рад, дежурства и сл. Слаже се да треба увести материјално књиговодство, али је нагласила да спровођење истог није једноставно и да се на томе ради од 2019. године, те да је један од предуслова имплементације овог књиговодства пописивање свих залиха у здравственим установама. Изнела је да постоји доста залиха лекова којима је или прошао рок или се више не користе, сходно протоколу лечења, који се мења сваке године. С обзиром на то да те залихе нису на време расходоване, оне се у буџету виде као новац. С тим у вези, истакла је да се материјално књиговодство у здравству спроводи, да рад на томе није прекинут ни током ковида, али да то још није до краја довршено. Као проблем навела је и то што су апотекарске установе раније имале неуговорене раднике. Затим, набављани су бројни лекови за које се испоставило да су непотребни, што је створило проблем дуговања апотекарских установа из периода од 2000. до 2011. године. Поводом назива пројекта - Хитан одговор Републике Србије на Ковид – 19, рекла је да он можда није прикладан, али да је економски и стручно оправдан, јер набављена опрема током пандемије сада долази на наплату. Подвукла је да се у здравству не може знати тачна пројекција броја осигураних лица која ће се разболети и додала да ковид није нестао. Напротив, ни дијагностика, ни лечење, ни операција не могу да се обаве без тестирања на ковид. У вези са тим, поменула је да струка тражи увођење тестова који разликују грип од ковида, а који енормно коштају. Такође, велики труд се улаже да квалитет здравствене заштите буде уједначен на територији целе државе. Упозорила је на постковид компликације и последице, чије лечење и рехабилитација трају дуже, чиме се стварају нови трошкови у здравству. С тим у вези, повећан је број пацијената са тромбозом, фиброзом плућа, те је енормно повећана потрошња фраксипарина. Нагласила је да ниједног момента није била несташице ниједног лека. За поменута улагања у опрему, истакла је да се опрема у здравству мора редовно сервисирати и осигурати, што захтева доста новца, као и осигурање зграда. Такође, у нашем здравству имплементиран је део будућег тренда „аутсорс“ и не постоји болница, ни терцијарна здравствена установа која нема аутсорс обезбеђења, исхране и вешераја, што изискује енормне трошкове. Подсетила је да за време ковида ниједан пацијент није био заражен храном, али и на то да ковид још увек постоји и да здравство треба да буде спремно на постковид компликације. Затим, поред плата, у овом ребалансу буџета, истакла је, постоје и предвиђени износи за боловање, који је од 2019. до 2022. године повећан за 67%. Наиме, 2017. године буџет за боловање износио је 10 милијарди динара, 2019. године 12 милијарди динара, 2020. године 15 милијарди динара, 2021. године 20 милијарди динара, а за прву половину 2022. године 11 милијарди динара, што су све драстични износи које држава издваја за боловање. На ово утиче више елемената, као што су повећање плате и минималца, али је чињеница да велики број грађана користи боловање. У вези са превенцијом, става је да се у ту област здравства доста улаже у последње време, уз напомену да је предуслов усмеравања на превенцију достизање одређеног нивоа здравствене заштите за болесне. С тим у вези, подсетила је на период када су грађани куповали лекове и други материјал, те додала да сада лекови чекају грађане у болницама. За време ковида, на Листу лекова уложено је 50 милиона евра. Наиме, од 2007. до 2012. године на ову листу стављено је 17 иновативних лекова; (до 2007. године нема те податке) од 2017. до 2022. године 87 иновативних лекова, уз напомену да цена по пацијенту годишње износи 350 хиљада евра. Иницијатива РФЗО-а је да се повећају средства за ретке болести због све већег броја ових пацијената. У вези са тим, новина је увођење регистра ретких болести. Средства за генетику и генетске анализе су увећана и за то, сматра, постоје оправдани разлози јер се пацијенти уместо у иностранству могу лечити у својој земљи. Такође, уведене су иновативне методе за које је струка рекла да су оправдане. Нагласила је да би предложени ребаланс био већи, да се захваљујући централизацији која је у склопу материјалног књиговодства није уштедело и додала да у РФЗО постоји посебан сектор који се бави анализама и потребама залиха за здравствене установе, тако да ниједној болници лекови не одлазе без потребе, нити се дозвољава да нека болница нема лекова.

Пошто није било више пријава за реч, председник Одбора др Дарко Лакетић је закључио претрес, и ставио је на гласање Предлог закона.

 Одбор је већином гласова (11 гласова за, 2 гласа против, 1 није гласао од укупно 14 присутних) одлучио да предложи Oдбору за финансије, републички буџет и контролу трошења јавних средстава **да прихвати** Предлог закона о изменама и допунама Закона о буџету Републике Србије за 2022. годину, Раздео 27 - Министарство здравља, са Предлогом одлуке о давању сагласности на Одлуку о изменама Финансијског план Републичког фонда за здравствено осигурање за 2022. годин, који је поднела Влада, у начелу, о чему ће доставити извештај надлежном Одбору за финансије, републички буџет и контролу трошења јавних средстава.

Седница је завршена у 13,30 часова.

 СЕКРЕТАР ПРЕДСЕДНИК

Божана Војиновић Доц. др прим. Дарко Лакетић